Na osnovu članka 41. Zakona o predškolskom odgoju i obrazovanju („Narodne novine“ broj 10/97., 107/07. i 94/13.) i članka 54. Zakona o ustanovama („Narodne novine“ broj 76/93., 29/97., 47/99. i 35/08.), nakon dobivene prethodne suglasnosti Gradskog vijeća Grada Pazina KLASA: 601-01/13-01/15: URBROJ: 2163/01-03-02-10-6 od 24.10.2013. Upravno vijeće Dječjeg vrtića «Olga Ban» Pazin, na 24. sjednici održanoj 29. listopada 2013. donijelo je

**S T A T U T**

**Dječjeg vrtića «Olga Ban» Pazin**

1. **OPĆE ODREDBE**

**Članak 1.**

Ovim se Statutom uređuje naziv i sjedište Dječjeg vrtića «Olga Ban» Pazin (dalje: Vrtić), zastupanje i predstavljanje Vrtića, djelatnost, vrste i trajanje program, ustrojstvo i način rada, uvjeti i način davanja usluga, ovlasti i način odlučivanja tijela Vrtića, prava i obveze radnika, način financiranja, te druga pitanja važna za obavljanje djelatnosti i poslovanja Vrtića.

**Članak 2.**

Vrtić je javna ustanova osnovana radi ostvarivanja programa odgoja, obrazovanja, zdravstvene zaštite, prehrane i socijalne skrbi o djeci rane i predškolske dobi i radi ostvarivanja drugih zadaća utvrđenih zakonom ili drugim propisom.

Na osnovu javnih ovlasti Vrtić obavlja sljedeće poslove:

- upise djece u dječji vrtić i ispise s vođenjem odgovarajuće dokumentacije

- izdavanje potvrda i mišljenja

- upisivanje podataka o dječjem vrtiću u zajednički elektronički upisnik.

Kada Vrtić odlučuje o navedenim poslovima ili drugim poslovima koje na temelju zakona obavlja na osnovi javnih ovlasti, odlučuje o pravu, obvezi ili pravnom interesu djeteta, roditelja ili skrbnika ili druge fizičke ili pravne osobe, dužan je postupati prema odredbama Zakona o općem upravnom postupku.

**Članak 3.**

Vrtić je pravna osoba s pravima, obvezama i odgovornostima utvrđenim zakonom, Odlukom o preuzimanju osnivačkih prava i obvezama nad Dječjim vrtićem «Olga Ban» Pazin (Službene novine Grada Pazina i Općina Cerovlje, Gračišće, Lupoglav, Motovun, Sveti Petar u Šumi i Tinjan broj 4/94. 7/94. i 3/10.) i ovim Statutom.

**Članak 4.**

Osnivač i vlasnik Vrtića je Grad Pazin, PAZIN, Družbe sv. Ćirila i Metoda 10.

Grad Pazin je osnivačem i vlasnikom Vrtića postao na temelju članka 78. Zakona o ustanovama („Narodne novine“ broj 76/93., 29/97., 47/99. i 35/08.) i na osnovi Rješenja Ministarstva kulture i prosvjete Republike Hrvatske KLASA: 023-03/94-01-94, URBROJ: 532-02-6/4-94-1 od 22. veljače 1994.

Vrtić je pravni sljednik Dječjeg vrtića «Olga Ban» Pazin kojeg je osnovao Narodni odbor Općine Pazin svojim Rješenjem o osnivanju Dječjeg vrtića «Olga Ban» Pazin broj 01-2579/58 od 26. svibnja 1958. („Službeni vjesnik Kotara Pula“ broj 10/58.).

**II. NAZIV I SJEDIŠTE VRTIĆA**

**Članak 5.**

Vrtić obavlja svoju djelatnost, posluje i sudjeluje u pravnom promete pod nazivom: DJEČJI VRTIĆ «OLGA BAN» PAZIN.

Naziv Vrtića ističe se na zgradi u kojoj je njegovo sjedište i na objektima u kojima obavlja svoju djelatnost.

Sjedište Vrtića je u Pazinu, Prolaz Otokara Keršovanija 1.

Vrtić je pravna osoba upisana u sudski registar ustanova.

Vrtić je upisan u evidenciju ustanova koju vodi ministarstvo nadležno za obrazovanje.

**Članak 6.**

Osim Matičnog vrtića u Pazinu, Družbe Sv. Ćirila i Metoda 1, te Prolaz Otokara Keršovanija 1, Vrtić u svom sastavu ima:

1. Područni vrtić u Motovunu, Borgo 26,
2. Područni vrtić u Tinjanu, Tinjan 1,
3. Područni vrtić u Sv. Petru u Šumi, Plac 10,
4. Područni vrtić u Lupoglavu, Lupoglav 5,
5. Područni vrtić u Karojbi, Karojba 35,
6. Područni vrtić u Gračišću, Gračišće 78,
7. Područni vrtić u Cerovlju, Pazinski Novaki 1.

**Članak 7.**

Vrtić može promijeniti naziv i sjedište odlukom Gradskog vijeća Grada Pazina.

1. **ZASTUPANJE I PREDSTAVLJANJE VRTIĆA**

**Članak 8.**

Vrtić zastupa i predstavlja ravnatelj.

Ravnatelj organizira rad i vodi poslovanje Vrtića, te poduzima pravne radnje u vezi i za račun Vrtića u skladu sa zakonom, ovim Statutom i drugim propisom.

Ravnatelj Vrtića ima sva ovlaštenja u pravnom prometu u okviru djelatnosti upisanih u sudski registar ustanova osim:

* nastupati kao druga ugovorna strana i s Vrtićem zaključivati ugovore,
* zaključivati ugovore o izvođenju investicijskih radova, nabavi opreme i osnovnih sredstava te ostale imovine čija pojedinačna vrijednost prelazi 30.000,00 kuna.

Ugovore čija je vrijednost veća od iznosa navedenog u prethodnom stavku ovoga članka, ravnatelj Vrtića može zaključiti u skladu s odredbama ovoga Statuta.

**Članak 9.**

U granicama svojih ovlaštenja, sukladno zakonu kojim se uređuju obvezni odnosi, ravnatelj može dati punomoć drugoj osobi da zastupa Vrtić u pravnom prometu.

**Članak 10.**

U pravnom prometu Vrtić koristi pečat i žig.

Pečat Vrtića je okruglog oblika, promjera 35 mm. Uz obod pečata je tekst : DJEČJI VRTIĆ «OLGA BAN», a po sredini riječ – PAZIN.

Žig Vrtića je pravokutnog oblika, dimenzija 34 x 14 mm. Na žigu je upisan tekst: DJEČJI VRTIĆ «OLGA BAN» PAZIN.

Svaki pečat i svaki žig imaju svoj broj.

Ravnatelj određuje broj pečata i žigova, način njihova korištenja, te osobe odgovorne za čuvanje pečata i žigova o čemu donosi rješenje.

**Članak 11.**

Pečatom Vrtića ovjeravaju se isprave i akti u pravnome prometu i u odnosima s tijelima državne uprave i tijelima lokalne samouprave, a žigom – odgovarajući akti u administrativno-financijskom poslovanju Vrtića.

**IV. DJELATNOST VRTIĆA**

**Članak 12.**

Vrtić obavlja djelatnost:

* 1. Predškolsko obrazovanje.

Djelatnost iz stavka 1. ovoga članka Vrtić ostvaruje kao javnu službu i ne može je mijenjati bez suglasnosti Gradskog vijeća Grada Pazina.

**Članak 13.**

U okviru svoje djelatnosti Vrtić ostvaruje:

* redovite programe njege, odgoja, obrazovanja, zdravstvene zaštite, prehrane i socijalne skrbi o djeci rane i predškolske dobi od navršenih šest mjeseci života do polaska u osnovnu školu, u skladu s njihovim razvojnim osobinama i potrebama, te u skladu sa socijalnim, kulturnim i drugim potrebama obitelji,
* programe za djecu rane i predškolske dobi s teškoćama u razvoju,
* programe za darovitu djecu rane i predškolske dobi,
* programe na jeziku i pismu nacionalnih manjina,
* programe predškole, te
* programe ranog učenja stranih jezika, programe kulturnog, umjetničkog, vjerskog i sportskog sadržaja.

Vrtić može ostvarivati i druge programe u skladu s potrebama djece zahtjevima roditelja sukladno odredbama Državnog pedagoškog standarda predškolskog odgoja i naobrazbe.

Na programe iz stavka 1. i 2. ovoga članka suglasnost daje ministarstvo nadležno za obrazovanje.

**Članak 14.**

Djelatnosti iz članaka 12. i 13. ovoga Statuta Vrtić ostvaruje na temelju Kurikuluma Vrtića i Godišnjeg plana i programa rada.

**Odgoj i obrazovanje djece rane i predškolske dobi ostvaruje se na temelju nacionalnog kurikuluma za predškolski odgoj i obrazovanje (dalje: nacionalni kurikulum) i Kurikuluma Vrtića.**

**Kurikulum Vrtića donosi Upravno vijeće Vrtića do 30. rujna tekuće pedagoške godine, a njime se utvrđuje: Godišnji plan i program rada Vrtića, namjena, nositelji, način ostvarivanja, vremenik aktivnosti i način vrednovanja.**

Godišnji plan i program rada donosi se za pedagošku godinu koja traje od 1. rujna do 31. kolovoza.

Godišnji plan i program rada obuhvaća programe odgojno-obrazovnog rada, programe zdravstvene zaštite djece, programe njege djece, prehrane i higijene, programe socijalne skrbi, programe koje Vrtić dogovori s roditeljima, programe stručnog usavršavanja radnika, programe unapređivanja uvjeta rada te programe suradnje s roditeljima i drugim činiocima ranog i predškolskog odgoja, obrazovanja i skrbi o djeci rane i predškolske dobi, sigurnosno zaštitne i preventivne programe i druge programe u skladu s propisima.

Godišnji plan i program rada donosi Upravno vijeće najkasnije do 30. rujna.

Na Godišnji plan i program rada Vrtića daje suglasnost Gradsko vijeće Grada Pazina.

**Članak 15.**

**Program predškole obvezan je za svu djecu u godini prije polaska u osnovnu školu.**

**Program predškole za djecu koja pohađaju Vrtić integriran je u redoviti program predškolskog odgoja Vrtića.**

**V. UNUTARNJE USTROJSTVO I NAČIN RADA**

**Članak 16.**

Vrtić se ustrojava kao samostalna i jedinstvena ustanova organizirana u Matični vrtić u Pazinu i u Područne vrtiće iz članka 6. ovoga Statuta.

U Vrtiću se odgojno-obrazovni rad ostvaruje u jasličkim i vrtićkim odgojnim skupinama osnovanim u skladu s propisanim pedagoškim standardom i ustrojenim za cjelodnevni ili poludnevni boravak.

U dogovoru s roditeljima i u skladu s Godišnjim planom i programom rada Vrtić ostvaruje i kraće dnevne i višednevne odgojno-obrazovne programe.

**Članak 17.**

Djeca roditelja žrtava i invalida domovinskog rata djeca iz obitelji s troje ili više djece, djeca zaposlenih roditelja, djeca s teškoćama u razvoju, djeca samohranih roditelja i djeca uzeta na uzdržavanje, djeca u godini prije polaska u osnovnu školu i djeca roditelja koji primaju dječji doplatak – imaju prednost pri upisu u Vrtić.

Prednost pri upisu u djece u Vrtić, Vrtić ostvaruje u skladu s aktom Grada Pazina.

**Članak 18.**

U Matičnom vrtiću u Pazinu i Područnim vrtićima u Cerovlju, Gračišću, Lupoglavu, Motovunu, Sv. Petru u Šumi i Tinjanu ostvaruju se cjelodnevni (devet do desetsatni) odgojno-obrazovni programi, a u Područnom vrtiću u Karojbi ostvaruje se poludnevni (šest i pol satni) odgojno-obrazovni program.

Temeljem Godišnjeg plana i programa odgojno obrazovnog rada Vrtića, a uz suglasnost Gradskog vijeća Grada Pazina mogu se mijenjati vrste i trajanja programa koji se ostvaruju u pojedinim skupinama Matičnog vrtića i područnih vrtića.

**Članak 19.**

Radno vrijeme Vrtića usklađuje se s potrebama djece i zaposlenih roditelja, te s trajanjem programa iz članka 18. ovoga Statuta.

Odluku o trajanju i rasporedu dnevnog i tjednog radnog vremena Vrtića donosi Upravno vijeće u skladu s ovim Statutom i s Pravilnikom o unutarnjem ustrojstvu i načinu rada Vrtića kao javne službe.

**Članak 20**.

Rad Vrtića je javan.

Javnost rada Vrtića ostvaruje se: 1) podnošenjem Godišnjeg plana i programa rada te godišnjeg Izvještaja o radu Vrtića Gradskom vijeću Grada Pazina i nadležnim tijelima državne uprave, 2) nadzorom nad radom Vrtića, 3) redovitim izvješćivanjem roditelja o radu i suradnjom s roditeljima i s lokalnom sredinom, 4) dostupnošću obavijesti o radu Upravnog vijeća i drugih tijela upravljanja Vrtića sredstvima javnog priopćavanja, 5) objavljivanjem općih akata, 6) na druge načine koje utvrde Gradsko vijeće Grada Pazina i Upravno vijeće Vrtića.

Vrtić je obvezan omogućiti pristup informacijama sukladno Zakonu o pravu na pristup informacijama.

Za ostvarivanje javnosti rada Vrtića odgovorni su Upravno vijeće i ravnatelj.

**Članak 21.**

Pravilnikom o unutarnjem ustrojstvu i načinu rada Vrtića kao javne službe pobliže će se urediti unutarnje ustrojstvo, uvjeti i način davanja usluga, te način rada i obavljanja djelatnosti Vrtića kao javne službe.

**VI. RADNICI VRTIĆA**

**Članak 22.**

Godišnji plan i program rada Vrtića ostvaruju radnici Vrtića.

Odgojno-obrazovni radnici su odgojitelji i stručni suradnici ( pedagog, psiholog, logoped i rehabilitator) i medicinska sestra kao zdravstveni voditelj.

Osim odgojno-obrazovnih radnika u Vrtiću rade i druge osobe koje obavljaju administrativno-tehničke i pomoćne poslove (dalje: ostali radnici).

Odgovarajuću vrstu obrazovanja odgojno-obrazovnih radnika te razinu i vrstu obrazovanja ostalih radnika u Vrtiću pravilnikom propisuje ministar nadležan za obrazovanje.

**Članak 23.**

Obveze, prava i odgovornost radnika, način, uvjeti i postupak za izbor i prijem radnika i za zaključivanje Ugovora o radu, način i postupak za primanje pripravnika i za obavljanje pripravničkog staža, sadržaj Ugovora o radu, sistematizacija radnih mjesta, stručno usavršavanje i napredovanje odgojno-obrazovnih radnika, prestanak radnog odnosa, način utvrđivanja i obračuna plaća i drugih primanja, pravo na sindikalno organiziranje, te ostala pitanja u vezi s radom uredit će se pravilnikom o radu Vrtića, u skladu sa zakonom, podzakonskim propisom, Kolektivnim ugovorom i ovim Statutom.

**VII. UPRAVLJANJE VRTIĆEM**

**1. Upravno vijeće Vrtića**

**Članak 24.**

Vrtićem upravlja Upravno vijeće.

Upravno vijeće ima pet (5) članova od kojih tri (3) imenuje Gradonačelnik Grada Pazina – iz reda javnih djelatnika, jednog (1) biraju roditelji djece korisnika usluga Vrtića, a jedan (1) član bira se tajnim glasovanjem iz reda odgojno-obrazovnih radnika Vrtića u skladu s ovim Statutom.

Mandat članova Upravnog vijeća traje četiri (4) godine.

Postupak izbora odnosno imenovanja članova Upravnog vijeća pokreće se najmanje 60 dana prije isteka tekućeg mandata Upravnog vijeća.

**Članak 25.**

Prijedlog liste kandidata za članove Upravnog vijeća iz reda odgojno-obrazovnih radnika Vrtića utvrđuje Odgojiteljsko vijeće.

Kad se utvrđuje lista kandidata za članove Upravnog vijeća, na sjednici Odgojiteljskog vijeća mora biti prisutno najmanje dvije trećine od ukupnog broja članova Odgojiteljskog vijeća.

Svaki član Odgojiteljskog vijeća može predložiti i biti predložen za člana Upravnog vijeća.

Glasovanje o kandidatima za utvrđivanje liste kandidata obavlja se javno, dizanjem ruku.

Za člana Upravnog vijeća utvrđen je onaj kandidat koji dobije natpolovičnu većinu glasova prisutnih na sjednici Odgojiteljskog vijeća.

Prijedlog liste kandidata za izbor članova Upravnog vijeća mora imati najmanje onoliko kandidata koliko se članova Upravnog vijeća bira iz reda odgojno-obrazovnih radnika Vrtića.

Nakon utvrđivanja liste kandidata, konačna lista kandidata na kojoj su kandidati poredani abecednim redoslijedom svoga prezimena, dostavlja se Izbornom povjerenstvu.

**Članak 26.**

Glasovanje za izbor članova Upravnog vijeća iz reda odgojno-obrazovnih radnika organizira i provodi Izborno povjerenstvo koje ima predsjednika i dva člana.

Izborno povjerenstvu iz stavka 1. ovoga članka bira Odgojiteljsko vijeće iz svojih redova neposredno na sjednici.

Izborno povjerenstvo na temelju liste kandidata sastavlja glasački listić i provodi glasovanje, o rezultatima glasovanja izvješćuje Odgojiteljsko vijeće te obavlja radnje u vezi s glasovanjem i izborima.

O svom radu i o rezultatima glasovanja Izborno povjerenstvo sastavlja Zapisnik koji potpisuju predsjednik i članovi Povjerenstva.

**Članak 27.**

Glasovanje za izbor članova Upravnog vijeća iz reda odgojno-obrazovnih radnika Vrtića obavlja se tajno, putem glasačkih listića, zaokruživanjem rednog broja ispred imena i prezimena kandidata na glasačkom listiću.

Glasovanje je pravovaljano ako mu je pristupilo preko dvije trećine od ukupnog broja članova Odgojiteljskog vijeća.

Ako je na glasačkom listiću bilo onoliko kandidata koliko se članova bira u Upravno vijeće, za člana Upravnog vijeća izabran je svaki kandidat koji je dobio većinu glasova od ukupnog broja članova Odgojiteljskog vijeća.

Ako neki od kandidata iz prethodnog stavka ovoga članka ne dobiju potrebnu većinu glasova, za taj se broj kandidata ponavlja cijeli izborni postupak na temelju nove list kandidata.

Ako se na glasačkom listiću nalazilo više kandidata nego što se bira u Upravno vijeće iz reda odgojno-obrazovnih radnika, izabrani su oni kandidati koji su dobili veći broj glasova.

Ako su dva ili više kandidata u okviru broja članova Upravnog vijeća koji se bira dobili jednak veći broj glasova, uslijed čega bi bilo izabrano više članova nego što se bira, za te se kandidate ponavlja glasovanje, a izabran će biti onaj kandidat koji u ponovljenom glasovanju dobije veći broj glasova.

**Članak 28.**

Član Upravnog vijeća iz reda roditelja čija su djece korisnici usluga Vrtića bira se na zajedničkom sastanku roditelja svih odgojnih skupina.

Sastanak roditelja saziva i njime rukovodi ravnatelj.

Svaki roditelj može predložiti i biti predložen za člana Upravnog vijeća odnosno istaknuti svoju kandidaturu.

O predloženim kandidatima glasuje se javno, dizanjem ruke, a za člana Upravnog vijeća izabran je kandidat koji je dobio najveći broj glasova nazočnih roditelja.

Ako dijete roditelja koji je izabran za člana Upravnog vijeća prestane biti korisnikom usluga Vrtića u vrijeme trajanja roditeljevog mandata u Upravnom vijeću, bira se novi predstavnik roditelja na vrijeme do kraja aktualnog mandata ostalih članova Upravnog vijeća.

**Članak 29.**

Prva (konstituirajuća) sjednica Upravnog vijeća sazvat će se u roku od pet (5) dana od dana isteka mandata Upravnog vijeća. Konstituirajuću sjednicu saziva i predsjedava joj, do izbora predsjednika dotadašnji predsjednik Upravnog vijeća.

Upravno vijeće može se konstituirati ako je izabrana većina njegovih članova i ako sjednici prisustvuje većina članova Upravnog vijeća.

Upravno vijeće ima predsjednika i njegovog zamjenika.

Predsjednika i zamjenika predsjednika Upravnog vijeća biraju članovi Vijeća, javnim glasovanjem, na rok od četiri godine.

Za predsjednika i za zamjenika predsjednika Upravnog vijeća mogu biti ponovno izabrane iste osobe.

**Članak 30.**

Upravno vijeće odlučuje na sjednicama.

Upravno vijeće može pravovaljano odlučivati ako sjednici prisustvuje više od polovice ukupnog broja njegovih članova.

**Članak 31.**

Upravno vijeće Vrtića donosi odluke natpolovičnom većinom ukupnog broja svojih članova na način utvrđen ovim Statutom i Poslovnikom o radu Upravnog vijeća.

**Članak 32**.

Radom Upravnog vijeća rukovodi predsjednik.

U slučaju spriječenosti predsjednika, radom Upravnog vijeća rukovodi zamjenik predsjednika Upravnog vijeća.

Predsjednik Upravnog vijeća saziva sjednice i predsjedava im, potpisuje odluke i akte koje donosi Upravno vijeće te obavlja i druge poslove sukladno odredbama Poslovnika o radu Upravnog vijeća.

Predsjednik saziva sjednicu prema potrebi, a dužan ju je sazvati i na pismeni zahtjev jedne trećine članova Vijeća ili ravnatelja.

**Članak 33.**

U radu Upravnog vijeća sudjeluje, bez prava odlučivanja, ravnatelj Vrtića.

Sjednicama Upravnog vijeća mogu biti nazočne i druge osobe koje pozove predsjednik Vijeća i ravnatelj ili se pozovu prema zaključku Upravnog vijeća.

**Članak 34.**

Način pripremanja, sazivanja i održavanja sjednica Upravnog vijeća, način odlučivanja, vođenja zapisnika i njegovog čuvanja, te način i rokovi izvršenja odluka Upravnog vijeća, pobliže se uređuju Poslovnikom o radu Upravnog vijeća.

**Članak 35.**

Članu Upravnog vijeća prestaje dužnost ako:

* sam zatraži razrješenje,
* ne ispunjava dužnost člana, odnosno predsjednika ili zamjenika predsjednika,
* svojim ponašanjem povrijedi ugled i dužnost koju obnaša,
* izgubi pravo na obnašanje dužnosti.

Postupak za utvrđivanje prijedloga za razrješenje dužnosti člana Upravnog vijeća pokreće Vijeće ili tijelo koje je imenovalo odnosno izabralo člana Upravnog vijeća.

U slučaju razrješenja člana Upravnog vijeća, novi član se bira odnosno imenuje sukladno odredbama ovoga Statuta, u roku od 30 dana, i to na vrijeme koje je preostalo u mandatu člana Upravnog vijeća koji je razriješen.

**Članak 36.**

Upravno vijeće Vrtića:

- iz reda svojih Članova bira predsjednika Upravnog vijeća i njegovog zamjenika,

- donosi Statut i izmjene i dopune Statuta, uz prethodnu suglasnost osnivača,

donosi Poslovnik o svom radu i ostale opće akte Vrtića u skladu sa zakonom, drugim propisom i ovim Statutom,

- donosi Godišnji plan i program rada i Plan razvoja Vrtića i nadzire njihovo izvršenje,

- donosi Financijski plan, razmatra i usvaja Financijske izvještaje,

- odlučuje o upisu djece u skladu s aktima Vrtića,

- odlučuje o korištenju i raspolaganju sredstvima Vrtića, u skladu s propisima, Odlukom o osnivanju Vrtića i ovim Statutom,

- razmatra i usvaja Izvještaj o radu Vrtića za pedagošku godinu,

- raspisuje natječaj i daje prijedlog Gradskom vijeću Grada Pazina za imenovanje ravnatelja Vrtića,

- na prijedlog ravnatelja objavljuje natječaj za prijem radnika u radni odnos,

rješava prigovore radnika Vrtića,

- rješava prigovore roditelja odnosno korisnika usluga u skladu sa zakonom i aktima Vrtića,

- predlaže promjenu naziva i sjedišta Vrtića,

- obavlja i druge poslove utvrđene zakonom, drugim propisom, ovim Statutom i općim aktima Vrtića.

2. Ravnatelj Vrtića

Članak 37.

Vrtić ima ravnatelja koji je poslovodni i stručni voditelj Vrtića.

Članak 38.

Ravnatelj za svoj rad i za rad Vrtića odgovara Upravnom vijeću i Gradskom vijeću Grada Pazina.

Članak 39.

Za ravnatelja Vrtića može biti imenovana osoba:

* koja je završila preddiplomski sveučilišni studij ili stručni studij odgovarajuće vrste, odnosno studij odgovarajuće vrste kojim je stečena viša stručna sprema u skladu s ranijim propisima, kao i osoba koja je završila sveučilišni diplomski studij ili specijalistički studij odgovarajuće vrste i ispunjava uvjete za odgojitelja ili stručnog suradnika,
* ima najmanje 5 godina staža u djelatnosti predškolskog odgoja,
* koja se ističe stručnim i pedagoškim radom i ima sposobnost organiziranja rada u Vrtiću.

Članak 40.

Ravnatelja Vrtića imenuje i razrješava Gradsko vijeće Grada Pazina na prijedlog Upravnog vijeća.

Ravnatelj Vrtića imenuje se na rok od četiri (4) godine, a ista osoba može biti ponovno imenovana za ravnatelja.

Članak 41.

Ravnatelja Vrtića, u slučaju privremene spriječenosti u obavljanju ravnateljskih poslova, zamjenjuje osoba iz reda članova Odgojiteljskog vijeća.

Osobu iz stavka 1. ovoga članka određuje ravnatelj na početku svake pedagoške godine.

Tijekom pedagoške godine ravnatelj može odredit drugu osobu koja će mijenjat ravnatelja u slučaju privremene spriječenosti.

Osoba koja zamjenjuje ravnatelja ima prava i dužnost obavljati one poslove ravnatelja čije se izvršenje ne može odgađati do ravnateljeva povratka.

Članak 42.

Natječaj za izbor i imenovanje ravnatelja objavljuje Upravno vijeće najkasnije tri mjeseca prije isteka roka na koji je ravnatelj imenovan.

Natječaj se objavljuje na **mrežnim stranicama i oglasnim pločama Hrvatskog zavoda za zapošljavanje, te mrežnim stranicama i oglasnim pločama Vrtića.**

U natječaju se objavljuju uvjeti iz ovoga Statuta, rok iz ovoga Statuta, rok do kojeg se primaju prijave kandidata i rok u kojem će prijavljeni kandidati biti obaviješteni o rezultatu natječaja.

Rok do kojeg se primaju prijave ne može biti kraći od osam (8) dana od dana objave natječaja, a rok u kojem se kandidati obavještavaju o rezultatu natječaja ne može biti duži od 45 dana od dana isteka roka za podnošenje prijava.

Članak 43.

Nakon isteka roka za podnošenje prijava, Upravno vijeće pregledava i razmatra prijave i ostalu natječajnu dokumentaciju, utvrđuje da li su prijave prispjele u roku i da li kandidati ispunjavaju uvjete objavljene natječajem, te sastavlja prijedlog za izbor odnosno za imenovanje ravnatelja.

O svome radu Upravno vijeće vodi Zapisnik.

Članak 44.

Prijedlog za imenovanje ravnatelja, Upravno vijeće, zajedno s ostalom natječajnom dokumentacijom, najkasnije u roku od osam (8) dana od dana utvrđivanja prijedloga, dostavlja Gradskom vijeću Grada Pazina.

Članak 45.

Ako se na objavljeni natječaj ne prijavi ni jedan kandidat ili ako od prijavljenih kandidata ni jedan ne bude imenovan za ravnatelja, natječaj će se ponoviti.

Do imenovanja ravnatelja na temelju ponovljenog natječaja, Gradsko vijeće Grada Pazina imenovat će vršitelja dužnosti ravnatelja, ali najdulje na vrijeme do godinu dana.

**Za vršitelja dužnosti ravnatelja može biti imenovana osoba koja ispunjava uvjete za ravnatelja Vrtića.**

Članak 46.

O rezultatu natječaja Upravno vijeće dužno je obavijestiti svakog prijavljenog kandidata u skladu s člankom 42. Zakona o ustanovama i u skladu sa ovim Statutom.

Članak 47.

Ravnatelj obavlja poslove utvrđene zakonom, propisima donijetima na temelju zakona, te poslove utvrđene ovim Statutom i internim aktima, a naročito:

* vodi poslovanje Vrtića,
* osigurava izvršenje zakona, ovog Statuta, Godišnjeg plana i programa rada Vrtića i drugih općih akata, te odluka osnivača, Upravnog vijeća i Odgojiteljskog vijeća,
* poduzima sve pravne radnje u ime i za račun Vrtića,
* predlaže Upravnom vijeću Godišnji plan i program rada, Kurikulum, Plan i program razvoja i opće akte,
* predlaže Upravnom vijeću unutarnje ustrojstvo i način rada Vrtića,
* osigurava uvjete za rad Upravnog vijeća i predlaže donošenje odluka iz djelokruga Upravnog vijeća,
* podnosi Upravnom vijeću izvještaje o ostvarivanju Programa rada i o rezultatima poslovanja,
* odlučuje o raspoređivanju radnika na radna mjesta,
* odlučuje o pravima i obavezama iz radnog odnosa,
* odlučuje o stegovnoj odgovornosti radnika kada je za to nadležan,
* izdaje naloge radnicima u vezi s izvršenjem pojedinih poslova,
* sudjeluje u radu Upravnog vijeća i stručnih tijela,
* obavlja organizacijsko-pedagoške poslove,
* priprema i vodi sjednice odgojiteljskog vijeća,
* obavlja i druge poslove sukladno zakonu, ovom Statutu i općim aktima Vrtića.

Članak 48.

Ravnatelj Vrtića može biti razriješen prije isteka vremena na koje je imenovan u slučajevima utvrđenim u članku 44. Zakona o ustanovama i članku 37. stavak 8. Zakona o predškolskom odgoju i obrazovanja.

U slučaju razrješenja ravnatelj ima prava utvrđena člankom 44. stavak 3. i člankom 45. stavak 1. Zakona o ustanovama i člankom 37. stavak 9. Zakona o predškolskom odgoju i obrazovanja.

U slučaju razrješenja ravnatelja imenovat će vršitelja dužnosti ravnatelja, a Upravno vijeće Vrtića dužno je raspisati natječaj u roku od 30 dana od dana imenovanja vršitelja dužnosti.

3. Odgojiteljsko vijeće

Članak 49.

Stručno tijelo Vrtića je Odgojiteljsko vijeće.

Odgojiteljsko vijeće čine odgojno-obrazovni radnici koji ostvaruju program ranog i predškolskog odgoja i obrazovanja u Vrtiću.

Odgojiteljsko vijeće raspravlja i odlučuje o stručnim pitanjima ranog i predškolskog odgoja i obrazovanja u okviru svoga djelokruga utvrđenog zakonom, drugim propisom, ovim Statutom ili internim aktima.

Radom Odgojiteljskog vijeća rukovodi ravnatelj.

U slučaju spriječenosti ravnatelja, radom Odgojiteljskog vijeća rukovodi osoba koju odredi ravnatelj u skladu s ovim Statutom.

Članak 50.

Odgojiteljsko vijeće radi na sjednicama.

Sjednice se održavaju prema potrebi, a najmanje četiri puta godišnje.

Odgojiteljsko vijeće donosi odluke većinom glasova ukupnog broja svojih članova ako zakonom, drugim aktima donesenim na temelju zakona ili ovim Statutom za pojedine slučajeve nije propisana drugačija većina.

Na sjednici Odgojiteljskog vijeća vodi se Zapisnik. U Zapisnik se obvezno unosi broj nazočnih, imena nenazočnih, trajanja sjednice, odluke, zaključci, odvojena mišljenja članova i sl.

Zapisnik potpisuju ravnatelj i zapisničar.

Članak 51.

U izvršavanju stručnih zadaća Odgojiteljsko vijeće:

* brine o uspješnom ostvarivanju programa ranog i predškolskog odgoja i obrazovanja,
* sudjeluje u izradi Godišnjeg plana i programa rada i Kurikuluma, te prati njihovo ostvarivanje,
* raspravlja i odlučuje o stručnim pitanjima rada s djecom, s njihovim roditeljima i s njihovim socijalnim okruženjem,
* potiče i promiče stručni rad odgojno-obrazovnih radnika Vrtića,
* daje ravnatelju i Upravnom vijeću prijedloge u vezi s organizacijom rada i uvjetima za razvitak djelatnosti,
* obavlja i druge poslove utvrđene zakonom, propisima donijetih na temelju zakona, ovog Statuta i općih akata Vrtića.

Članak 52.

Za razmatranje i rješavanje specifičnih pitanja ravnatelj može osnivati stručna, savjetodavna i druga tijela.

Članovi stručnih i savjetodavnih tijela mogu biti stručni djelatnici Vrtića, a po potrebi i drugi stručni djelatnici.

Sastav i djelokrug stručnih i savjetodavnih tijela određuje ravnatelj odlukom o osnivanju tih tijela.

1. INTERNI OPĆI AKTI VRTIĆA

Članak 53.

Osim Statuta Vrtić ima akte o unutarnjem ustrojstvu i načinu rada Vrtića kao javne službe, o radu, o zaštiti na radu, o zaštiti od požara, o zaštiti i obradi arhivskog i registraturnog gradiva, Poslovnik o radu Upravnog vijeća i druge opće akte sukladno zakonu, propisima donesenim na osnovi zakona i ovom Statutu.

Članak 54.

Opće akte donosi Upravno vijeće natpolovičnom većinom glasova svih svojih članova.

Statut Vrtića Upravno vijeće donosi uz prethodnu suglasnost Gradskog vijeća Grada Pazina.

Pravilnik o unutarnjem ustrojstvu i načinu rada Vrtića kao javne službe Upravno vijeće donosi uz prethodnu suglasnost Gradonačelnika Grada Pazina.

Odredbe Statuta i Pravilnika o unutarnjem ustrojstvu i načinu rada Vrtića kojima se uređuje rad Vrtića u obavljanju djelatnosti kao javne službe moraju na pogodan način biti dostupne javnosti.

Članak 55.

Opći akt stupa na snagu osmoga dana nakon objave akta na Oglasnoj ploči Vrtića ako zakonom ili tim općim aktom nije određeno drugačije.

Tajnik Vrtića ili drugi ovlašteni radnik će na izvornom primjerku općeg akta koji se čuva u arhivi Vrtića utvrditi dan objavljivanja općeg akta na Oglasnoj ploči i dan stupanja na snagu općeg akta.

Članak 56.

Ravnatelj je u roku od osam (8) dana od dana donošenja Statuta i Pravilnika o unutarnjem ustrojstvu i načinu rada Vrtića kao javne službe dužan te akte dostaviti nadležnom uredu državne uprave u županiji za poslove odgoja i obrazovanja i nadležnom tijelu Grad Pazina.

IX. IMOVINA I FINANCIRANJE VRTIĆA

Članak 57.

Imovinu Vrtića čine nekretnine, pokretnine, potraživanja, novac i druga prava sukladno Odluci o preuzimanju osnivačkih prava i obveza nad Dječjim vrtićem "Olga Ban" Pazin („Službene novine Grada Pazina“ broj 4/94., 7/94. i 3/10.).

Članak 58.

Sredstva za rad Vrtića osiguravaju se:

1. iz proračuna Grada Pazina i iz proračuna Općina na čijem području imaju prebivalište djeca korisnici usluga Vrtića,

2. iz proračuna Istarske županije,

3. iz državnog proračuna,

4. naplatom usluga od roditelja čija su djeca korisnici usluga Vrtića, sukladno mjerilima koje utvrdi Gradsko vijeće Grada Pazina, te

5. iz drugih izvora sukladno zakonu.

Članak 59.

Financijsko poslovanje Vrtića vodi se u skladu sa Zakonom o računovodstvu, u skladu s drugim propisima, te u skladu s općim aktom Vrtića.

Članak 60.

Raspored sredstava za ostvarivanje Godišnjeg plana i programa rada i Kurikuluma Vrtića i za ostvarivanje drugih rashoda Vrtića, po izvorima prihoda te po namjenama i vrstama rashoda, utvrđuje se Financijskim planom Vrtića i odlukama za njegovo provođenje.

Financijski plan donosi Upravno vijeće na prijedlog ravnatelja, u pravilu prije početka godine na koju se Financijski plan donosi uz prethodnu suglasnost Gradskog vijeća Grada Pazina.

Ako ne postoje uvjeti za donošenje Financijskog plana za cijelu godinu i u predviđenom roku, donosi se Privremeni financijski plan najdulje za tri mjeseca.

Članak 61.

Nakon isteka poslovne godine Upravno vijeće razmatra i usvaja Financijski izvještajVrtića ipodnosi Gradskom vijeću Grada Pazina.

Članak 62.

Za redovito poslovanje Vrtić ima jedan žiro-račun.

Naredbodavac za izvršavanje Financijskog plana Vrtića je ravnatelj.

Članak 63.

Ako Vrtić u poslovanju i u ostvarivanju svoje djelatnosti ostvari višak prihoda nad rashodima, te će prihode upotrijebiti za obavljanje svoje djelatnosti i za poboljšanje uvjeta rada.

Članak 64.

Za obveze u pravnom prometu Vrtić odgovara cjelokupnom svojom imovinom.

Grad Pazin solidarno i neograničeno odgovara za obveze Vrtića.

Članak 65.

Bez suglasnosti Gradonačelnika Grada Pazina Vrtić ne može steći, opteretiti ni otuđiti nekretninu ili drugu imovinu čija je vrijednost veća od 30.000,00 kuna.

Imovinu čija je vrijednost manja od vrijednosti utvrđene stavkom 1. ovoga članka, ravnatelj može steći, opteretiti ili otuđiti uz suglasnost Upravnog vijeća.

Ravnatelj je, bez suglasnosti Upravnog vijeća, ovlašten izdavati i potpisivati naloge za nabavu opreme, usluga ili za investicijsko održavanje do vrijednosti od 10.000,00 kuna

X. NADZOR NAD ZAKONITOŠĆU RADA VRTIĆA

Članak 66.

Nadzor nad zakonitošću rada Vrtića provode ovlaštena tijela državne uprave i ovlaštene javne ustanove u skladu sa zakonom i propisima donesenim na temelju zakona.

U provođenju nadzora ravnatelj, Upravno vijeće i radniciVrtića dužni su surađivati s ovlaštenim tijelima i osobama koje provode nadzor.

XI. ZAŠTITA OKOLIŠA

Članak 67.

Vrtić samostalno i u suradnji s drugim tijelima i ustanovama aktivno sudjeluje u zaštiti i unapređivanju čovjekova okoliša u skladu s propisima.

Upravno vijeće, ravnatelj i radnici Vrtića imaju pravo i obvezu stvarati uvjete za očuvanje okoliša.

Radnik može odbiti izvršenje poslova i zadaća kojima se nanosi šteta okolišu.

Nepoduzimanjem mjera za zaštitu okoliša radnik Vrtića čini težu povredu radne obveze.

Članak 68.

Vrtić će u izvođenju odgojno-obrazovnog programa posebnu pažnju posvetiti odgoju djece za čuvanje, zaštitu i unapređivanje okoliša.

**XII. ZABRANA PROMIDŽBE I PRODAJE U VRTIĆU**

**Članak 69.**

U Vrtiću nije dopuštena promidžba i prodaja roba i/ili usluga koje ne služe ciljevima odgoja i obrazovanja ili su štetne za zdravlje, rast i razvoj djece rane i predškolske dobi.

XIII. PRIJELAZNE I ZAVRŠNE ODREDBE

Članak 70.

Izrazi u ovoj Odluci koji imaju rodno značenje, bez obzira da li se koriste u muškom ili ženskom rodu, na jednak način obuhvaćaju i muški i ženski rod.

Članak 71.

Ovaj je Statut usvojen kad ga, nakon dobivene suglasnosti od Gradskog vijeća Grada Pazina, prihvati većina članova Upravnog vijeća Vrtića.

Izmjene i dopune Statuta donose se na način i u postupku za njegovo donošenje.

Članak 72.

Ovaj Statut stupa na snagu osmog dana od dana objave Statuta na Oglasnoj ploči Vrtića.

Članak 73.

Danom stupanja na snagu ovog Statuta prestaje važiti Statut Dječjeg vrtića «Olga Ban» Pazin („Službene novine Grada Pazina“ broj 3/98., 10/98., 8/02., 4/08. i 34/09., 1/10 – pročišćeni tekst i 1/11.).

Članak 74.

Ovaj Statut objavit će se u Službenim novinama Grada Pazina i Općina Cerovlje, Gračišće, Karojba, Lupoglav, Motovun i Sv. Petar u Šumi.

KLASA: 012-03/13-01/01

URBROJ: 2163/01-09-01-13-1

Predsjednica

Upravnog vijeća

***Irina Kivela Ukotić***

Ovaj Statuta objavljen je na Oglasnim pločama Matičnog vrtića u Pazinu i na Oglasnim pločama Područnih vrtića u Cerovlju, Gračišću, Karojbi, Lupoglavu, Motovunu, Sv. Petru u Šumi i Tinjanu dana 30. listopada 2013.

Statut je stupio na snagu dana 7. studeni 2013.

U Pazinu, 8. studeni 2013.

Ravnateljica

Vesna Rusijan Ljuština, prof.